
Ingen interessekonflikter erklæres. 

Anestesisykepleiere har sitt hovedfunksjonsområde knyttet til operasjonsavdelingen, men deltar også i ulike team som f.eks ved hjertestans, ulykker eller ved akutt, kritisk sykdom. I forbindelse med COVID-19 pandemien var det stort fokus på sykepleiere og spesialutdanning, uten en konkretisering av kompetansebehov og bakgrunn for dette. Her vil jeg synliggjøre det som skiller anestesisykepleie fra andre spesialutdanninger for sykepleiere.  

Begrepsavklaringer 
Med anestesipersonell menes anestesiolog, anestesilege og anestesisykepleier. Anestesiolog er en lege med spesialistgodkjenning i anestesiologi. Med anestesilege menes en lege ansatt ved en anestesiavdeling (anestesiolog eller lege i spesialisering, men ikke turnuslege). Anestesisykepleier har mastergrad eller videreutdanning i anestesisykepleie basert på nasjonal retningslinje for anestesisykepleierutdanning, rammeplan eller tilsvarende.

Med ASA menes her en gradering av pasientens fysiske status ut fra American Society of Anesthesiologists sitt klassifiseringssystem, hvor ASA 1=frisk pasient, hvor høyere ASA innebærer økende grad av komorbiditet/alvorlighetsgrad av sykdom (1). 

Anestesi skal sikre smertefrihet, demping av autonome reaksjoner og gode kirurgiske arbeidsforhold. Avhengig av inngrepets art, pasientens helse og ønsker kan dette oppnås med lokalanestesi, regionalanestesi og generell anestesi eller med en kombinasjon av metodene. Generell anestesi gir søvn og sentral smertedemping, regionalanestesi  er f.eks spinal- eller epiduralanestesi, mens lokalanestesi settes lokalt (2).

Standarder og internasjonalisering
Anestesisykepleiere har flere styrende dokumenter enn nasjonal retningslinje. Norsk standard for anestesi (NSA) er utformet som normgivende retningslinjer for alle som utfører anestesiologisk arbeid, uavhengig av geografiske og organisatoriske forhold (3). NSA er utarbeidet som et samarbeid mellom Norsk Anestesiologisk Forening (NAF) og Anestesisykepleierne Norsk Sykepleierforbund (Anestesisykepleierne NSF). Anestesisykepleier er i følge NSA utdannet til selvstendig å kunne gjennomføre generell anestesi ved enklere inngrep på ellers funksjonsfriske pasienter (ASA I og II), forutsatt at anestesilege har klarert pasienten for anestesi og kan tilkalles ved behov. Videre er anestesisykepleier utdannet til å samarbeide i team med anestesilege ved store operasjoner og pasienter med mer komplekse sykdommer (ASA III og IV), samt overvåke pasienter under sedasjon, regional- og generell anestesi.
Den internasjonale organisasjonen for anestesisykepleiere (IFNA) utviklet i 2016 dokumentet «Code of Ethics, Standards of Practice, Monitoring and Education» (4). Arbeidsmarkedet for anestesisykepleiere er ikke bare nasjonalt, men også globalt. Under slike forhold er det nødvendig å tilstrebe internasjonalt jevnbyrdige kvalifikasjoner og kompetanse. Anestesisykepleierne NSF vedtok i 2017 å erstatte funksjonsbeskrivelsen for anestesisykepleiere med en oversatt og tilpasset versjon av IFNAs dokument; Grunnlagsdokument for anestesisykepleiere (5). Grunnlagsdokumentet gir en detaljert beskrivelse av ulike kompetanseområder for anestesisykepleiere, som hhv samfunnsaktør, kommunikator, samarbeidspartner, leder, akademiker og kliniker, samt kompetansemål innefor de ulike områdene.
I publiserte den internasjonale sykepleierorganisasjonen (International Council of Nurses) i 2021 retningslinjer for «advanced practice nursing-nurse anesthetists» - som dermed satt anestesisykepleie på det internasjonale kartet som «avansert klinisk sykepleier» (6). 
Prehospital funksjon
Anestesisykepleiere deltar ved utrykninger og interhospitale overføringer ved alle regionale helseforetak. I følge en ALNSF prosjektrapport fra 2015 kan anestesisykepleieres deltakelse i prehospitale oppdrag anses som en medisinsk forsterkning av teamet, ikke en erstatning for øvrig ambulansepersonell. Anestesisykepleiere har bred klinisk vurderingskompetanse og god erfaring med medisinering ved akutte tilstander, er fortrolig med bruk av medisinsk teknisk utstyr og har trente ferdigheter når det gjelder luftveishåndtering og etablering av intravenøs tilgang. Dette er ferdigheter som i kritiske situasjoner kan redde liv. Helseforetakene bør i følge denne rapporten utnytte tilgjengelige anestesiressurser bedre for å styrke kvaliteten i det prehospitale tilbudet (7). 
Forskningsbasert rolle og funksjon
Aina Lekens har i sin doktorgrad forsket på hva som er sykepleie i rollen som anestesisykepleie. Hennes første artikkel som var en metasyntese (8) viser at anestesisykepleie handler om kontinuerlig å vurdere og handle ut fra pasientens behov i et helhetlig perspektiv, der avansert medisinsk-teknisk kompetanse forenes med personsentrert omsorg. Utøvelsen hviler på fire søyler: å være kontinuerlig årvåken for å beskytte pasienten mot skade, å skape trygghet og tillit i det korte møtet før anestesi, å utvise faglig mot til å fungere som pasientens advokat når pasienten sover, samt å fremme et tett tverrfaglig samarbeid i operasjonsteamet. Denne omsorgen utspiller seg på to nivåer samtidig – i forgrunnen som direkte, emosjonell støtte til den våkne pasienten, og i bakgrunnen som uavbrutt fysiologisk overvåking, medikamentstyring og beredskap gjennom hele forløpet.
I sin andre artikkel (9) fant Lekes gjennom intervju med 20 anestesisykepleiere at anestesisykepleieres fagutøvelse (knowing how) og faglige begrunnelser (arguing why) handler om å forene teoretisk kunnskap, etisk omsorg og praktiske ferdigheter – et samspill mellom hode, hjerte og hånd. Anestesisykepleieren ivaretar kontinuerlig pasientens fysiske og psykiske behov ved å «lese» pasienten og verne om deres verdighet. Gjennom et genuint og engasjert nærvær skapes trygghet i det korte, men sårbare møtet før bedøvelse. Samtidig streber anestesisykepleieren etter faglig ekspertise ved å kombinere avansert kunnskap med klinisk erfaring, samt ved å utvise faglig mot til å fungere som pasientens advokat når effektivitetskrav eller rutiner utfordrer pasientsikkerheten.

Ikke-tekniske ferdigheter

Ikke-tekniske ferdigheter er sosiale, kognitive og emosjonelle ferdigheter som utfyller tekniske ferdigheter, og inkluderer blant annet beslutningstaking, teamarbeid, situasjonsbevissthet og oppgavefordeling (10). Feil og uønskede hendelser i forbindelse med anestesi har vært assosiert med manglende ikke-tekniske ferdigheter (11). ANTS- anaesthetists non-technical skills- er et verktøy utarbeidet for å vurdere ikke-teniske ferdigheter blant anestesiologer (10, 12). Dette verktøyet er tilpasset og validert også for bruk blant anestesisykepleiere og anestesisykepleierstudenter (12, 13). Tilsvarende er også utarbeidet til blant annet kirurger (14), og utprøvd i grupper av akutt-, intensiv- og operasjonssykepleierstudenter (15). Dette indikerer at spesialisering krever noe mer utover kun teknisk mestring av ferdigheter, for å ivareta kvalitet og pasientsikkerhet.

Spesialkompetanse

Anestesisykepleieres funksjons- og kompetanseområder spenner over mange områder, til tross for at spesialiseringen er rettet inn mot utøvelsen av anestesi. Dette vil være gjeldende for en rekke andre spesialsykepleierfunksjoner. Noen funksjonsområder er overlappende, mens andre per idag kun er tilegnet anestesisykepleiere, gjennom Norsk standard for anestesi, Grunnlagsdokumentet og internasjonale retningslinjer. 

